
ЩIыр ящэнукъым
Абхъаз. Республикэм и президент Хаджимбэ Рауль Сыхъум щригъэкIуэ-кIа зэIущIэм къызэрыщыхигъэщамкIэ, щIыр ящэ хъунукъым.
— ЩIы щэн Iуэхур кърахьэжьэныр къезэгъыркъым. Ди КонституцэмкIэ зэрыдгъэбелджылащи, щIыри, щIыуэпс хъугъуэфIыгъуэхэри цIыхубэм яйщ. Ди жагъуэ зэрыхъущи, ямыгъэIэпхъуэ мылъкур, псалъэм папщIэ, курорт, предприятэ зэмылIэужьыгъуэхэр хамэ къэрал цIыхухэм иращэ, къэрал мылъкур уней щIыным теухуауэ къащта хабзэм къызэригъэувым тету. Фэтэрхэмрэ унэхэмрэ зэращэм уи нэIэ тебгъэтыфынукъым, ар уней мылъкущи. Ауэ дыхуейщ ахэр зращэм ди къэралым и зэран къыхэдмыгъэкIыну, — къыхигъэщащ президентым.
Бгылъэ полицэ
Къэрэшей-Шэрджэс.Республикэм и курортхэм 2016 гъэм мазаем и 1-м щыщIэдзауэ бгылъэ полицэ щыIэщ.
КъШР-м щыIэ МВД-м къызэригъэпэщащ Домбай, Архъыз зыгъэпсэхупIэхэм шынагъуэншагъэм щыкIэлъыплъыну полицэм и IэнатIэ щхьэхуэ. Гупым и хэтынухэр ткIийуэ къыхахащ. Къапщтэмэ, дэтхэнэ полицейми инджылызыбзэр фIыуэ ищIэн хуейщ, хамэ къэрал къикI зыплъыхьакIуэхэм епсэлъэфын хуэдэу. Абы къыдэкIуэу бгы-лыжэ Iэмэпсымэхэми хуэмыIэкIуэлъакIуэу ядэнукъым.
УЭРДОКЪУЭ Женя.
